Foto’s: Karoo se rondloperleeu gevangMufasa nadat hy gevang is. Foto aan Maroela Media verskaf deur Hester Obermeyer. Die leeumannetjie wat verlede maand uit die Karoo Nasionale Park in die Wes-Kaap ontsnap het, is gevind. Die leeu, wat intussen Mufasa gedoop is, is Woensdag sowat 20 km buite Sutherland gevind, het Reynold Thakuli, woordvoerder van SANParke, gesê. Volgens Thakuli is die leeu omstreeks 18:00 vanuit ŉ helikopter met ŉ verdowingspyl geskiet. Mufasa is daarna na die Sutherland-polisiestasie se aanhoudingselle geneem waar hy oornag het. Mufasa nadat hy gevang is. Foto aan Maroela Media verskaf deur Hester Obermeyer. Die leeu sal na die park teruggeneem word sodra ŉ krat arriveer. Hy sal ook ŉ halsband kry voor hy weer vrygelaat word. Mufasa het op 15 Februarie uit die park ontsnap nadat swaar reënval veroorsaak het dat grond onder die heining weggespoel het. Hy het glo onder die heining deurgekruip. Mufasa het sowat 14 diere, insluitend ŉ eland en skape, platgetrek terwyl hy op vrye voet was. Fundisile Mketeni, uitvoerende hoof van SANParke, het almal wat by die soektog na Mufasa betrokke was, gelukgewens. Mketeni het gesê hy is veral trots op die veldwagters wat die leeu nagespoor het, sowel as die ondersteuning wat van die boeregemeenskap en organisasies soos Bidvest Protea Coin Security ontvang is.